b"\n_START_ARTICLE_\nNokia Lumia 800\n_START_SECTION_\nM\xc3\xbc\xc3\xbcgistrateegia\n_START_PARAGRAPH_\nNokial ei ole viimasel ajal l\xc3\xa4inud eriti h\xc3\xa4sti, seep\xc3\xa4rast on paljud anal\xc3\xbc\xc3\xbctikud j\xc3\xa4lginud huviga uue nutitelefoni v\xc3\xa4ljalaset. Varasemad hinnangud olid veebilehe hinnangul ilmselt liiga optimistlikud ja arvatavasti suudetakse m\xc3\xbc\xc3\xbca kaks korda v\xc3\xa4hem mobiiltelefone kui algselt loodeti. Nokia ei ole m\xc3\xbc\xc3\xbcginumbreid avalikustanud, kuid v\xc3\xa4idab, et Lumia 800 m\xc3\xbc\xc3\xbck on olnud v\xc3\xa4ga edukas. T\xc3\xa4helepanuv\xc3\xa4\xc3\xa4rne on aga Nokia m\xc3\xbc\xc3\xbcgistrateegia. Firma otsustas oma uusimat mobiiltelefoni m\xc3\xbc\xc3\xbca Suurbritannias ainult m\xc3\xb5ne suurema firma kaudu ning seega piirates m\xc3\xbc\xc3\xbcki. Nokia andis algselt oma mobiiltelefoni m\xc3\xbc\xc3\xbcgiks loa ainult firmadele Vodafone, Orange, T-Mobile, Carphone Warehouse ja Phones 4U. See strateegia on tekitanud pettumust v\xc3\xa4iksemate edasim\xc3\xbc\xc3\xbcjate seas, Nokia pressiesindaja Mark Squiresi v\xc3\xa4itel on aga m\xc3\xbc\xc3\xbcgistrateegia eesm\xc3\xa4rgiks see, et kliendid n\xc3\xa4eksid, mida nad ostavad. Anal\xc3\xbc\xc3\xbctikute arvates aga \xc3\xbcritab Nokia j\xc3\xa4rgida Apple'ile varem edu toonud m\xc3\xbc\xc3\xbcgistrateegiat.\n_START_SECTION_\nDisain\n_START_PARAGRAPH_\nKes ei ole k\xc3\xa4es hoidnud Nokia N9, mis tuli v\xc3\xa4lja enne Lumia 800, v\xc3\xb5ib need kaks telefoni segi ajada. Lumia 800 korpus on valmistatud pol\xc3\xbckarbonaadist ja on saadaval kolmes v\xc3\xa4rvis:_NEWLINE_sinine, must ja roosa. Telefoni k\xc3\xbcljed on \xc3\xbcmarad ja seade istub k\xc3\xa4tte paremini kui kandiliste k\xc3\xbclgedega iPhone. T\xc3\xa4nu plastkorpusele on telefonil v\xc3\xa4ga hea tundlikkus._NEWLINE_Kuna telefoni korpus on \xc3\xbches t\xc3\xbckis, siis ei saa vahetada ei akut ega ka microSD-kaarti. Telefonil on ainult kolm f\xc3\xbc\xc3\xbcsilist nuppu, mis k\xc3\xb5ik paiknevad parempoolsel k\xc3\xbcljel. Need on kaameranupp, ON/OFF-nupp ja helitugevusnupud. K\xc3\xb5rvaklappide 3,5\xc2\xa0mm liides asub telefoni \xc3\xbclemisel k\xc3\xbcljel, kus paikneb ka micro-USB-liides, mida kasutatakse nii telefoni laadmiseks kui ka s\xc3\xbcnkroonimiseks. K\xc3\xb5lar paikneb telefoni alumises otsas. Telefonis on kasutusel micro SIM, juhul kui telefoni ostjal on tavaline SIM-kaart, peab ta selle v\xc3\xa4iksemaks l\xc3\xb5ikama.\n_START_SECTION_\nRiistvara\n_START_PARAGRAPH_\nNokia Lumia 800 on ehitatud \xc3\xbcmber 1,4\xc2\xa0GHz Qualcomm MSM8255 Snapdragon protsessori, telefon sisaldab veel Adreno 205 GPU-d; ROM-i ja RAM-i on m\xc3\xb5lemat 512 MB. Lisaks on 16 GB m\xc3\xa4lu filmide, piltide ja muusika salvestamiseks. Nokia pakub ka pilveteenust, kus iga kasutaja saab tasuta 25 GB andmete salvestamiseks._NEWLINE_Telefonil on 3,7-tolline mahutundlik AMOLED-ekraan, nagu k\xc3\xb5igil turul olevatel Windows Phone'i telefonidel. Samuti kasutavad sarnast ekraanitehnoloogiat Nokia suuremad konkurendid oma parimatel telefonidel. Ekraani resolutsiooniks on 480x800 pikslit, mis ei ole p\xc3\xa4ris nii suure resolutsiooniga nagu Apple, Samsungi ja HTC telefonidel._NEWLINE_AMOLED-ekraanide plussiks on see, et tumedate v\xc3\xa4rvide esitamine ei v\xc3\xb5ta nii palju voolu nagu LCD-ekraanidel, samuti suudab see ekraanitehnoloogia luua v\xc3\xa4ga tumedaid musti toone._NEWLINE_\xc3\x9cks OLED-tehnoloogia miinuseid on see, et valged v\xc3\xa4rvid paistavad sinakalt, mida on h\xc3\xa4sti m\xc3\xa4rgata veebilehtede sirvimisel._NEWLINE_Lumia 800 sisaldab Carl Zeissi Tessari optikaga 8 Mpx kaamerat ja topelt LED-v\xc3\xa4lku. Telefoni k\xc3\xbcljel on kaamera jaoks m\xc3\xb5eldud nupp, mis annab telefonile rohkem kaameratunde, mida ei teki iPhone'i ega Galaxy S2 puhul. Kahjuks puudub telefoni esik\xc3\xbcljel kaamera, mist\xc3\xb5ttu ei saa teha videok\xc3\xb5nesid ega \xc3\xa4ra kasutada Skype'i v\xc3\xb5imalusi, mille Microsoft omandas 8,5 miljardi dollari eest. Uutel HTC telefonidel Radar ja Titan, mis samuti kasutavad Windowsi OS-i, on esik\xc3\xbcljekaamera olemas ja nendega on v\xc3\xb5imalik nimetatud teenuseid kasutada. _NEWLINE_Kaameraga on v\xc3\xb5imalik teha 720p resolutsiooni ja 30 kaadrit/s videot. Videofunktsioonis puudub v\xc3\xb5imalus pilti suurendada, puudub ka panoraamifunktsioon, mis on HTC Radaril ja Titanil olemas. Nokia Lumia rivaalidel iPhone 4S-il ja Galaxy S2 on v\xc3\xb5imalus filmida videot ka 1080p resolutsioonis._NEWLINE_Andmeedastusel on Lumia 800 olemas Wi-Fi b/g/n, Bluetooth 2.1 + EDR ja A-GPS. \xc3\x9chenduse loomine 3G- ja Wi-Fi-v\xc3\xb5rkudes on kiirem kui teistel telefonidel ja allalaadimiskiirused on suured. K\xc3\xb5nede tegemisel kasutatakse ka m\xc3\xbcraeemaldustehnoloogiat.\n_START_SECTION_\nAku\n_START_PARAGRAPH_\nVarasemad Nokia telefonid said kiita oma pika aku kestvuse eest, aga see ei ole \xc3\xbcle kandunud Nokia Lumia 800-le. Telefoni peab laadima \xc3\xbclep\xc3\xa4eviti, mis ei ole aga halvem tulemus kui teistel nutitelefonidel. Ametlikult lubab Nokia 9,5 tundi k\xc3\xb5neaega, 7 tundi video m\xc3\xa4ngimist, 55 tundi muusika m\xc3\xa4ngimist ja 335 tundi ooteaega.\n_START_SECTION_\nOperatsioonis\xc3\xbcsteem\n_START_PARAGRAPH_\nUued Nokia Windowsi telefonid tulevad v\xc3\xa4lja Windows Phone 7.5 versioonis, millel on Windows s\xc3\xb5nul \xc3\xbcle 500 uuenduse v\xc3\xb5rreldes Windows Phone 7-ga. T\xc3\xa4nu uuendustele on operatsioonis\xc3\xbcsteemis n\xc3\xa4ha suurt edasiminekut. Veebilehtede ja mitmesuguste rakenduste kasutamine on muutunud kiiremaks ja sujuvamaks. Eesm\xc3\xa4rk oli luua kasutajaliides, mis oleks v\xc3\xb5imalikult lihtne ja mille kasutamisel ei ole vaja iga rakenduse jaoks luua kasutaja. Suhtlusv\xc3\xb5rkude kasutajad saavad telefoni siduda Facebookiga nii, et uuendused on telefonis n\xc3\xa4ha, lisaks onTwitter ja LinkedIn sisse ehitatud._NEWLINE_Kasutajaliides on \xc3\xbcles ehitatud ekraanil olevatele ruutudele, mis k\xc3\xb5ik m\xc3\xa4rgivad mingit rakendust. Kasutada on v\xc3\xb5imalik ka mitut programmi korraga, mida varasemad nutitelefonid ei v\xc3\xb5imaldanud._NEWLINE_Nagu iPhone'il puudub WP 7 Flashi tugi. Microsofti s\xc3\xb5nul ei ole neil midagi Flashi vastu aga see puudub siiski nende telefoni operatsioonis\xc3\xbcsteemidest, aga WP 7 toetab selle asemel HTML5._NEWLINE_Erinevalt Androidist ei saa kasutaja Windows Phone'i avakuva muuta oma soovi j\xc3\xa4rgi, lisada saab ainult rakendusi. M\xc3\xb5ned huvitavamad rakendused, mis Nokiaga kaasa tulevad, on Nokia Drive, Nokia Maps, Nokia Music, App Highlights ja Contacts Transfer._NEWLINE_App Highlights on programm, mis n\xc3\xa4itab, millised rakendused on parasjagu populaarsed ja mida soovitatakse telefoni kasutajale._NEWLINE_Contact Transfer on m\xc3\xb5eldud kontaktide \xc3\xbclekandmiseks \xc3\xbchest telefonist teise, edukalt on v\xc3\xb5imalik kanda kontakte \xc3\xbcle telefonidest, mis kasutavad Symbiani operatsioonis\xc3\xbcsteemi._NEWLINE_Nokia Drive pakub tasuta h\xc3\xa4\xc3\xa4ljuhtimisega navigatsiooniteenust, millele on v\xc3\xb5imalik alla laadida uusi kaarte kogu maailma kohta. Vajadusel t\xc3\xb5mbab telefon 3G abil alla puuduvad kaardiosad, et l\xc3\xb5petada navigeerimine m\xc3\xa4\xc3\xa4ratud sihtkohta. Navigatsioonis on \xc3\xa4ra m\xc3\xa4\xc3\xa4ratud 69 miljonit huvipakkuvat kohta, sisaldades restoranidest ja hotellidest muuseumiteni. Navigatsiooniteenus on seotud ka Via Michelini ja Lonely Planetiga, mis muudab selle reisil asendamatuks. Navigeerimisel saab valida 2D- ja 3D-vaate vahel. _NEWLINE_Nokia Music on Nokia telefoni kasutajale tasuta. Uus teenus, mida Nokia Music pakub, on MixRadio, mis on tasuta \xc3\xbcle maailma ja pakub kasutajale sadu erinevaid kanaleid, mille hulgast valida endale sobivaid. Teenuse kasutamiseks ei ole vaja kuskile sisse logida ega sisestada krediitkaardiandmeid. Kui ei ole v\xc3\xb5imalust v\xc3\xb5rguga pidevalt \xc3\xbchenduses olla, saab alla laadida 14,5 tunni jagu muusikat AAC+ vormingus, mis teeb umbes 200 loo jagu muusikat. Iga kanal sisaldab 50 lugu ja neid uuendatakse iga n\xc3\xa4dal. Praegu on Nokia Music saadaval 20 riigis ja MixRadio 12 riigis, aja jooksul levib see teenus loodetavasti ka \xc3\xbcle maailma. Nokia Music pakub veel Gigfinderit, mis otsib v\xc3\xa4lja l\xc3\xa4heduses toimuvad kontserdid ja v\xc3\xb5imaldab osta ka pileteid. Muusikat saab ka ostmiseks valida 15 miljoni loo hulgast, mida Nokia pakub.\n_START_SECTION_\nRakendused\n_START_PARAGRAPH_\nWindows Phone Marketplace pakub \xc3\xbcle 40 000 rakenduse, mida pole v\xc3\xb5rreldes iOS-i ja Androidi rakendustepoodidega just palju. Enamik pakutavatest programmidest on k\xc3\xb5rge kvaliteediga, aga tasuta rakendusi on v\xc3\xa4hem kui eeldaks. Windows Phone'i platvorm suudab teha ennast t\xc3\xb5siseltv\xc3\xb5etavaks konkurendiks iOS-ile ja Androidile, kui sellele operatsioonis\xc3\xbcsteemile tuleb toetus ka tarkvaraarendajatelt. Windows Phone suudab avada ka Microsoft Office'i dokumente, t\xc3\xa4nu telefonis olevale Office Mobile'ile, mis muudab telefoni igap\xc3\xa4eva tegemistel kasutatavamaks. Office Mobile sisaldab Wordi, PowerPointi, Excelit ja OneNote'i._NEWLINE_Rakendus Xbox Live n\xc3\xa4itab allat\xc3\xb5mmatud m\xc3\xa4nge, annab \xc3\xbclevaate Xboxi kasutajast ja saavutustest ning uuendusi Xboxilt.\n_START_SECTION_\nHinnang\n_START_PARAGRAPH_\nEngadget s\xc3\xb5nul on Nokia Lumia 800 kvaliteetne ja v\xc3\xb5imekas telefon, mis seob v\xc3\xa4ga hea riistvara Windowsi operatsioonis\xc3\xbcsteemiga. Kui teid huvitab telefon, mis on riistvaraliselt v\xc3\xa4ga v\xc3\xb5imas ja mida kasutaja saab isikup\xc3\xa4rastada nii kuidas ta ise tahab, siis tasub teil vaadata telefone, mis kasutavad operatsioonis\xc3\xbcsteemina Androidi. Nokia telefon sobib nende arvates inimesele kes hindab h\xc3\xa4sti valmistatud toodet, lihtsat ja kasutajas\xc3\xb5bralikku kasutajaliidest, siis see telefon on teile. Lumia 800 on k\xc3\xb5ige paremini valmistatud Windows Phone'i telefon, aga seni ei ole veel piisavalt palju p\xc3\xb5hjusi, et kindlalt eelistada Nokia WP OS-iga telefoni. Engadget ootaks \xc3\xa4ra Windows 8 Apollo, sest Lumia 800 muutuks kiiresti iganenuks uue operatsioonis\xc3\xbcsteemi ja Nokia 900 v\xc3\xa4ljatulekuga."